It-tmien laqgħa tal-Konferenza mal-Montenegro dwar l-Adeżjoni fil-livell ministerjali saret fi Brussell illum biex jinfetħu n-negozjati dwar il-Kapitolu 11 - Agrikultura u żvilupp rurali u l-Kapitolu 19 - Politika soċjali u impjieg. Barra minn hekk, il‐Konferenza kkonfermat fil‐livell ministerjali l‐ftuħ tal‐Kapitolu 12 ‐ Sikurezza tal-ikel, politika veterinarja u fitosanitarja, u tal‐Kapitolu 13 ‐ Sajd, li ġew ikkunsidrati fil‐Konferenza mal-Montenegro dwar l-Adeżjoni fil‐Livell tad‐Deputati, li saret fi Brussell fit‐30 ta' Ġunju 2016. Id-delegazzjoni tal-Unjoni Ewropea tmexxiet mis-Sur Miroslav Lajčák, Ministru għall-Affarijiet Barranin u Ewropej tar-Repubblika Slovakka, f'isem il-Presidenza Slovakka tal-Kunsill tal-Unjoni Ewropea. Il-Kummissjoni Ewropea kienet rappreżentata mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Montenegrina tmexxiet mis-Sur Aleksandar Andrija Pejović, Ministru għall-Affarijiet Ewropej. Bil-Konferenza tal-lum, minn total ta' 35 kapitolu ta' negozjar, 26 kapitolu issa nfetħu għan-negozjati, li minn dawn diġà ngħalqu żewġ kapitoli proviżorjament. Ser jiġu ppjanati aktar Konferenzi ta' Adeżjoni, kif ikun adatt, sabiex isir progress fil-proċess fl-ewwel nofs tal-2017. In-negozjati tal-adeżjoni tnedew f'Ġunju 2012. Kapitoli li nfetħu Fir-rigward tal-ftuħ tan-negozjati dwar il-Kapitolu 11 - Agrikultura u żvilupp rurali u l-Kapitolu 19 - Politika soċjali u impjieg, l-Unjoni eżaminat bir-reqqa l-istat attwali tat-tħejjijiet tal-Montenegro. Bil-fehim li l-Montenegro għandu jkompli jagħmel progress fl-allinjament mal-acquis u fl-implimentazzjoni tiegħu f'dawn il-kapitoli, l-UE nnotat li hemm punti ta' riferiment li għandhom jintlaħqu għall-għeluq proviżorju ta' dawn il-kapitoli. Barra minn hekk, l-UE ssottolinjat li ser tiddedika attenzjoni partikolari għall-monitoraġġ tal-kwistjonijiet speċifiċi kollha msemmijin fil-pożizzjonijiet komuni tagħha. Il-monitoraġġ tal-progress fl-allinjament mal-acquis u fl-implimentazzjoni tiegħu ser ikompli matul in-negozjati. Jekk ikun meħtieġ, l-UE ser terġa' lura għal dawn il-kapitoli f'mument opportun. Il-punti ta' riferiment għal kull kapitolu li nfetaħ huma kif ġej: Kapitolu 11 - Agrikoltura u żvilupp rurali Il-Montenegro jippreżenta pjan ta' implimentazzjoni għall-istabbiliment ta' sistema integrata ta' amministrazzjoni u kontroll (SIAK) li għandha tkun operattiva b'mod sħiħ sad-data tal-adeżjoni. Il-Pjan għandu jkopri l-azzjonijiet kollha meħtieġa għall-implimentazzjoni sħiħa ta' kull komponent separat tas-sistema u l-integrazzjoni tagħhom, inkluż preżentazzjoni tal-istatus attwali tat-tħejjija, il-miri futuri indikati fi skeda taż-żmien, il-pjan tal-leġislazzjoni li għad trid tiġi adottata, ir-rekwiżiti preċiżi ta' riżorsi baġitarji u umani u l-identifikazzjoni ta' nuqqasijiet possibbli u s-soluzzjonijiet rispettivi. Il-Montenegro juri biżżejjed progress fir-rigward tal-istabbiliment tas-SIAK, inkluż l-istabbiliment tas-sistema ta' identifikazzjoni tal-irqajja' tal-art (LPIS). Il-Montenegro jippreżenta pjan ta' implimentazzjoni għall-istabbiliment ta' Aġenzija tal-Pagamenti li għandha tkun operattiva b'mod sħiħ sad-data tal-adeżjoni. B'kont meħud tal-istandards rigward l-indipendenza, l-affidabbiltà, ir-responsabbiltà u r-rettitudni finanzjarja, il-Pjan għandu jinkludi preżentazzjoni tal-istatus attwali tat-tħejjija, il-miri futuri indikati fi skeda taż-żmien, il-pjan tal-leġislazzjoni li għad trid tiġi adottata, ir-rekwiżiti baġitarji preċiżi, il-ħtiġijiet ta' riżorsi umani inkluż l-iskeda tar-reklutaġġ u l-identifikazzjoni ta' nuqqasijiet possibbli u s-soluzzjonijiet rispettivi. Il-Montenegro juri biżżejjed progress fir-rigward tal-istabbiliment ta' din l-Aġenzija tal-Pagamenti. Kapitolu 19 - Politika soċjali u impjieg Il-Montenegro jemenda l-liġi tax-xogħol u l-liġi dwar is-sigurtà u saħħa fuq ix-xogħol sabiex jallinja l-leġislazzjoni tiegħu fl-oqsma tal-liġi tax-xogħol u s-sigurtà u saħħa fuq ix-xogħol mal-acquis, u juri li sa żmien l-adeżjoni ser ikunu fis-seħħ l-istrutturi amministrattivi u l-kapaċità ta' infurzar adegwati biex jiġi implimentat b'mod korrett l-acquis dwar il-liġi tax-xogħol u s-sigurtà u saħħa fuq ix-xogħol, b'mod partikolari permezz tat-tisħiħ tas-sistema ta' spezzjonar tax-xogħol. Il-Montenegro jemenda l-liġijiet dwar in-nondiskriminazzjoni u l-ugwaljanza bejn in-nisa u l-irġiel fl-impjieg u l-politika soċjali sabiex jallinja l-leġislazzjoni tiegħu f'dawn l-oqsma mal-acquis, u juri li sa żmien l-adeżjoni ser ikunu fis-seħħ l-istrutturi amministrattivi adegwati, b'mod partikolari il-korp tal-ugwaljanza meħtieġ, l-Ombudsman, u l-kapaċitajiet amministrattivi u ta' infurzar. Il-Montenegro jsaħħaħ il-kapaċitajiet amministrattivi biex jiżgura l-implimentazzjoni effettiva u l-infurzar effettiv tal-leġislazzjoni u l-oqfsa ta' politika kollha fl-oqsma tal-impjieg u l-politika soċjali, inkluż kapaċitajiet ta' ppjanar u dawk operazzjonali, biex jiżgura d-djalogu effettiv bejn l-organizzazzjonijiet tas-sħab soċjali kif ukoll biex jiżgura l-ġestjoni futura tal-Fond Soċjali Ewropew (FSE). Ara l-paġna tal-laqgħa